b'\n_START_ARTICLE_\nTrajanov most\n_START_SECTION_\nOpis\n_START_PARAGRAPH_\nMost se je nahajal vzhodno od \xc5\xbdeleznih vrat, v bli\xc5\xbeini dana\xc5\xa1njih mest Drobeta-Turnu Severin v Romuniji in Kladova v Srbiji. Gradnjo je naro\xc4\x8dil cesar Trajan kot oskrbovalno pot za rimske legije, ki so se borile v Dakiji._NEWLINE_Most je 1.135 m dolg (Donava je zdaj na tem podro\xc4\x8dju \xc5\xa1iroka le 800 m), 15 m \xc5\xa1irok in je imel 19 m svetle vi\xc5\xa1ine nad reko. Na vsakem koncu je bil rimski castrum, vsak zgrajen okoli vhoda, tako da je bilo \xc4\x8dez most mogo\xc4\x8de le pe\xc5\xa1 skozi tabor._NEWLINE_Mostni in\xc5\xbeenir, Apollodorus iz Damaska, je uporabil lesene loke, vsak razpetine 38 m, postavljeni na dvajset zidanih opornikov iz opeke, malte in pozolanskega cementa.  Zgrajen je bil nenavadno hitro (med letoma 103 in 105). Za izgradnjo opornikov so uporabili lesene kesone.\n_START_SECTION_\nUni\xc4\x8denje/erozija in ostanki\n_START_PARAGRAPH_\nMost je poru\xc5\xa1en na ukaz cesarja Aurelijana (270-275), ko so morali Rimljani pod navalom barbarskih plemen zapustiti tedanjo provinco Dakijo. Drugi viri pravijo, da je bil poru\xc5\xa1en 20 let po izgradnji po ukazu cesarja Hadrijana (117-138), kar je manj verjetno, ker so Rimljani \xc5\xa1e vladali v Dakiji, a nekateri spet verjamejo, da je razpadel mnogo kasneje, pod vplivom vode.\n_START_SECTION_\nArheolo\xc5\xa1ka Raziskovanja\n_START_PARAGRAPH_\nDvajset stebrov je bilo \xc5\xa1e vedno vidnih leta 1856, ko je nivo Donave padel rekordno nizko._NEWLINE_Leta 1906 je Donavska komisija odlo\xc4\x8dila uni\xc4\x8diti dva stebra, ki sta ovirala plovbo._NEWLINE_Leta 1932 je bilo \xc5\xa1e 16 stebrov v vodi, toda leta 1982 so jih arheologi preslikali le 12; ostale \xc5\xa1tiri je verjetno odnesla voda. Danes sta vidna samo vhodna opornika na obeh bregovih Donave. _NEWLINE_Most so ve\xc4\x8dkrat raziskovali, a arheolo\xc5\xa1ka dela niso bila nikoli do konca izvedena. Zadnje raziskave je za\xc4\x8dela arheologinja Gordana Karovi\xc4\x87, ki je s sredstvi Ministrstva za kulturo Republike Srbije in srbskih podjetij registriranih za podvodna raziskovanja, v septembru 2003 opravila pripravljalna snemanja korita Donave v coni Trajanovega mostu. Ta raziskovanja so prinesla veliko \xc5\xa1tevilo dokumentov dobljenih z modernimi metodami in uporabo sonarja, elektronskih naprav, kot tudi s potapljanjem in snemanjem s podvodnimi kamerami. Video posnetki so dali odli\xc4\x8dne posnetke podvodnih ostankov Trajanovega mosta, na katerih se, poleg klesanih kamnitih blokov, vidi dobro ohranjene lesene nosilce in palice. Na teh lesenih ostankih se, kljub 1900 letom pod vodo, jasno vidijo letnice. Z meritvami so ugotovili, da je skupna dol\xc5\xbeina mostu 1.097,5 m, medosni razmak 18 re\xc4\x8dnih stebrov pribli\xc5\xbeno 55 m, in \xc5\xa1irina mosta 14,5 m._NEWLINE_Leta 1979 je bil Trajanov most dodan med kulturne spomenike izjemnega pomena, in v letu 1983 na seznam arheolo\xc5\xa1kih najdi\xc5\xa1\xc4\x8d izjemnega pomena pod za\xc5\xa1\xc4\x8dito Republike Srbije.'